**Ministru kabineta rīkojuma projekta**

**“Par līdzfinansējuma piešķiršanu Rīgas Tehniskajai universitātei”** **sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Rīkojuma projekta mērķis ir piešķirt Rīgas Tehniskajai universitātei līdzfinansējumu 50 000 *euro* apmērā, lai nodrošinātu aizsardzības nozares hakatona norisi 2020. gada pirmajā ceturksnī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Likuma “Par valsts budžetu 2019. gadam” 53. pants paredz, ka Aizsardzības ministrijas (turpmāk – AM) budžeta ietvaros sadarbībai ar starptautiskajām un nevalstiskajām organizācijām nepieciešamo finansējumu un tā izlietojumu, nodrošinot iesaisti starptautiskās un nacionālās drošības stiprināšanā, nosaka Ministru kabinets.  Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 5.15. apakšpunkta trešā viens daļa nosaka, ka Aizsardzības ministrija nodrošina normatīvo aktu izstrādi, kā arī valsts politikas ietvaros identificēto atbalsta virzienu īstenošanu nacionālās aizsardzības un drošības industrijas jomā.  Ministru kabineta 2016. gada 13. septembra sēdē tika apstiprināts informatīvais ziņojums “Par aizsardzības nozares sadarbības stiprināšanu ar Latvijas aizsardzības un drošības industriju” (turpmāk – Ziņojums), kur viens no mērķiem ir veicināt tādas aizsardzības industrijas izveidošanos un pastāvēšanu, kas ir starptautiski konkurētspējīga un uz eksportu orientēta, kā arī pilnvērtīgi izmanto vietējo pētniecības iestāžu potenciālu inovatīvu militāras vai divējādas pielietojamības produktu radīšanai. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Rīgas Tehniskā universitāte (turpmāk – RTU) ir vērsusies AM ar aicinājumu atbalstīt aizsardzības nozares inovāciju pasākuma (hakatona) Rīgā īstenošanu. Pasākuma mērķis ir aktualizēt aizsardzības industriju un aizsardzības nozari kopumā, sniedzot iespēju interesentiem iesaistīties nozarei specifisko jautājumu risināšanā. Pasākuma ietvaros dalībnieki nāk klajā ar risinājumiem pašu vai AM un tās padotības iestāžu, tai skaitā Nacionālo bruņoto spēku (turpmāk – NBS), identificētiem izaicinājumiem, ar ko jāsaskaras Nacionālajiem bruņotajiem spēkiem. Atklātas balsošanas procedūras rezultātā tiek izveidotas vairākas komandas, kurām 48 stundu laikā ir jāizstrādā funkcionējošs risinājuma prototips. Vienlaikus visu pasākuma laiku tiek nodrošināta dažādas nozares pārstāvošu padomdevēju klātbūtne, lai palīdzētu komandām sasniegt izvirzītos mērķus. Pasākuma noslēgumā pēc žūrijas balsojuma tiek noteikta labākā komanda, kas saņem balvu.  Inovāciju pasākums (hakatons) ir lieliski piemērots, lai rosinātu interesi par aizsardzības nozari kopumā, sniedzot iespēju aktīvi iesaistīties dažādu izaicinājumu risināšanā, tādā veidā arī veicinot izpratni par nozares specifiku. Papildus šī ir iespēja nozarē ieinteresētām personām un uzņēmumiem prezentēt savas idejas aizsardzības nozares pārstāvjiem, lai pārliecinātos par to pielietojamību, un, saņemot atbalstu, izstrādātu to prototipus ar speciālistu atbalstu. Tāpat pasākuma formāts ir piemērots, lai interesenti klātienē spētu atrast sev līdzīgi domājošos. Tas ir īpaši aktuāli šobrīd studējošajiem, kuru rīcībā nav nedz padziļinātas ekspertīzes, nedz finanšu līdzekļu savu projektu īstenošanai, savukārt intensīvs darbs ekspertu klātbūtnē sniedz iespēju izmēģināt savas idejas.  Papildus iepriekšminētajam, inovāciju pasākums (hakatons) var kalpot par pirmo soli kontekstā ar AM rīkoto granta projektu konkursu inovatīvu militāra vai divējāda lietojuma produktu attīstības atbalstam (turpmāk – grantu konkurss), veiksmīgiem pasākuma rezultātā radītiem prototipiem tiekot iesniegtiem AM grantu konkursā, lai turpinātu produktu attīstību, tai skaitā iesaistot NBS ekspertīzi.  Sasaistē ar iepriekšminēto iepriekš savstarpēji nesaistītām personām ir iespēja izveidot produktu, ko turpināt izstrādāt, veidojot jaunuzņēmumus, tādējādi pasākuma ietvaros radīta ideja var kļūt par pamatu sekmīgai uzņēmējdarbībai aizsardzības nozarē. Savukārt aizsardzības un drošības nozarē jau strādājošiem uzņēmumiem šāds pasākums ir izdevība ne tikai sniegt savus padomus un ieteikumus par nozares specifiku un nepieciešamībām, bet arī atlasīt inovatīvus projektus un to attīstītājus, tādējādi veicinot jaunu, inovatīvu ideju pārņemšanu aizsardzības industrijā. Īpaši būtiski tas ir pētniecības iestāžu pārstāvjiem, kuriem šī ir iespēja ne tikai dibināt kontaktus ar aizsardzības nozares pārstāvjiem, bet arī rosināt pētnieciskās darbības potenciāla izmantošanu aizsardzības industrijā, tādējādi sekmējot tautsaimniecības un arī vietējo pētniecības iestāžu attīstību.  Pasākuma organizēšanā RTU inovāciju un uzņēmējdarbības platformai “Dizaina fabrika” (turpmāk – RTU DF) ir pieredze vairāku inovāciju pasākumu (hakatonu) rīkošanā, piemēram, 2018. gada maijā notikušais “Garage48 SpaceTech Riga Challenge” un 2018. gada oktobrī notikušais “Garage48 Hardware&Arts Riga”. RTU DF pasākuma ietvaros nodrošina visas nepieciešamās telpas pasākuma norisei, tai skaitā dalībnieku izmitināšanai, dalībnieku ēdināšanu, darbnīcas ar tajās pieejamo aprīkojumu un instrumentiem, kā arī RTU DF pārstāvju klātbūtni visa pasākuma laikā, lai nodrošinātu darba un aprīkojuma aizsardzības pasākumu ievērošanu. Iepriekšminētie pasākumi ir tikuši rīkoti, piesaistot arī ārēju partneri, kas nodrošina sagatavošanos pasākumam un tā vadīšanu, publicitāti, kā arī projektu pārraudzību pasākuma gaitā.  Tas tieši sasaucas ar AM identificētiem izaicinājumiem šādu inovāciju pasākumu iespējamai organizēšanai. Pirmkārt, AM un NBS rīcībā nav piemērotu pasākuma organizēšanas vietu, kur var nodrošināt liela skaita ar NBS tieši nesaistītu personu uzturēšanos, vienlaicīgi neapdraudot aizsardzības nozares ietvaros pastāvošās fiziskās un informācijas aprites drošības prasība (šādu pasākumu ietvaros ir paredzama ne mazāk kā 100 dalībnieku un viesu līdzdalība). Savukārt RTU infrastruktūra ir piemērota specifiski šādu pasākumu organizēšanas elementiem un ietver atbilstoši aprīkotas dalībnieku pulcēšanās telpas, darba telpas, kā arī telpas pasākuma dalībnieku izmitināšanai un ēdināšanai.  Aizsardzības nozares rīcībā tāpat nav šāda pasākuma norisei nepieciešamo materiāltehnisko līdzekļu (izejmateriāli, darba stacijas, speciālas industriālās prototipēšanas/ražošanas iekārtas un aprīkojums), kuru iegādes izmaksas daudzkārt pārsniegtu rīkojuma projekta ietvaros RTU piešķirto līdzekļu apjomu, kamēr RTU rīcībā šādi materiāltehniskie līdzekļi ir pieejami jau šobrīd. Papildus jānorāda, ka šāda aprīkojuma esamība RTU rīcībā paredz to izmantošanu arī ar aizsardzības nozari nesaistītu pasākumu nodrošināšanai un ikdienas mācību procesā, garantējot tajos investēto valsts līdzekļu maksimāli efektīvu atdevi. Līdz ar to RTU īpašumā esošo materiāltehnisko līdzekļu izmantošana ir saimnieciski daudz izdevīgāka, jo nodrošina lietderīgāku līdzekļu izmantošanu, nevis to pielietošanu tikai ļoti specifiskos gadījumos viena resora ietvaros.  Treškārt, RTU ietvaros jau ir funkcionējoša personāla nodrošinājuma sistēma iepriekšminēto materiāltehnisko līdzekļu apkopei un uzturēšanai, kas dotajā brīdi nav pieejama aizsardzības sistēmas ietvaros un ņemot vērā salīdzinoši šauro šāda veida materiāltehniskās bāzes iespējamā pielietojuma loku NBS, arī nebūtu saimnieciski izdevīga.  Papildus jānorāda, ka pasākuma īstenošanā atbalstu sniegs arī Latvijas Drošības un aizsardzības industriju federācija (turpmāk – DAIF), nodrošinot gan organizatorisku atbalstu, gan tās biedru līdzdalību padomdevēju lomā. Būtiski, ka RTU ir DAIF biedrs, tādējādi pasākumā, kas ir finansēts no AM finanšu līdzekļiem, tiks iesaistīta nevalstiskā organizācija un tās biedri.  Savukārt, lai nodrošinātu starptautisku auditoriju un zināšanu pārnesi, pasākumā piedalīties tiks aicināti ne tikai interesenti no ārvalstīm, bet arī Igaunijas Aizsardzības industrijas asociācijas (*Estonian Defence Industry Association*) un Lietuvas Drošības un aizsardzības industriju asociācijas (*Lithuanian Defence and Security Industry Association*) biedri.  Savu gatavību piedalīties pasākumā ir pauduši arī Vienotās Eiropas inovatīvo tehnoloģiju iniciatīvas (*Joint European Disruptive Initiative*, turpmāk – JEDI) pārstāvji. JEDI mērķis ir veicināt jaunu un revolucionāru inovāciju attīstīšanu Eiropā, lai risinātu pastāvošos izaicinājumus, ievērojot vienotās Eiropas vērtības. Organizāciju veido pārstāvji no privātā sektora un pētniecības institūcijām, kuri ir apliecinājuši vēlmi piedalīties inovāciju pasākumā (hakatonā). Sasaiste ar starptautiskiem partneriem inovāciju jomā ir neatsverama, ņemot vērā, ka pasākuma mērķis ir tieši veicināt inovāciju radīšanu aizsardzības un drošības nozarē. Turklāt starptautisku organizāciju pārstāvju klātbūtne nodrošina papildus pamanāmību ideju autoriem, kā arī plašāku ekspertu un padomdevēju loka piesaisti.  RTU DF ir veikusi tirgus izpēti par potenciālajām pasākuma izmaksām, kas kopumā sastāda 50 000 *euro*. Summā ir iekļauti izdevumi par mārketinga pasākumiem, tehniskā nodrošinājuma izmaksām, izejmateriāliem, un licencēšanu.  Pirms finansējuma piešķiršanas RTU tiks slēgts sadarbības līgums starp AM un RTU, skaidri nosakot finansējuma piešķīruma mērķi un pasākumus, lai sasniegtu šā minēto finanšu līdzekļu izmantošanas mērķi, un to izpildes termiņu, paredzot šo finanšu līdzekļu izlietojuma kontroli atbilstoši mērķiem un nosakot, ka par grāmatvedības datu pareizību un finanšu līdzekļu izlietojumu atbilstoši mērķiem ir atbildīga RTU.  Rīkojuma projekta mērķis ir piešķirt RTU finanšu līdzekļus 50 000 *euro* apmērā, lai līdzfinansētu aizsardzības un drošības nozares inovāciju pasākuma (hakatona) rīkošanu 2020. gada pirmajā ceturksnī. Pasākuma mērķis ir aktualizēt aizsardzības un drošības industriju, tai skaitā pētniecību un inovācijas, visā aizsardzības sektorā. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija. |
| 4. | Cita informācija | Rīkojuma projekta izpilde tiks nodrošināta Aizsardzības ministrijas piešķirto valsts budžeta līdzekļu ietvaros no valsts budžeta apakšprogrammas 22.12.00 “Nacionālo bruņoto spēku uzturēšana”. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Latvijas augstākās izglītības iestādēs studējošie, Rīgas Tehniskā universitāte. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav |
| **III. Tiesību akta projekta ietekme uz valsts budžetu un pašvaldību budžetiem** | | | |
| Projekts šo jomu neskar. | | | |
| **IV. Tiesību akta projekta ietekme uz spēkā esošo tiesību normu sistēmu** | | | | |
| Projekts šo jomu neskar. | | | | |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| Projekts šo jomu neskar. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Aizsardzības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Rīkojuma projekta izpilde tiks nodrošināta Aizsardzības ministrijas piešķirto valsts budžeta līdzekļu ietvaros no valsts budžeta apakšprogrammas 22.12.00 “Nacionālo bruņoto spēku uzturēšana”. |

Ministru prezidenta biedrs, aizsardzības ministrs Artis Pabriks

1445

M. Balodis, 67335278

[Marcis.balodis@mod.gov.lv](mailto:Marcis.balodis@mod.gov.lv)